Kitba ta' Patri Hermann Duncan O.Carm Ħafna minnha għandhom imħabba lejn San Ġwann Marija Vianney, magħruf bħala l-Kurat t'Ars, minħabba l-ħajja sempliċi tiegħu u għall-kapaċità tiegħu li jiġbed in-nies lejn Alla. Dan il-qaddis magħruf mad-dinja kollha twieled f'Dardilly fi Franza, fit-8 ta' Mejju 1786 min Mattew u Maria, imwielda Beluse. Il-familja tiegħu kienet familja ta' bdiewa. Huwa kien ir-raba' wild minn sitta u twieled ftit 'il bogħod min Lyons. Fl-1804, meta kellu 18-il sena kien wera lil missieru x-xewqa li jsir saċerdot. F'dak iż-żmien huwa kien jaħdem fir-razzett li kellha l-familja. Sentejn wara Abbè Balley fetaħ skola għall-abbatini u għalhekk hu beda jattendi din l-iskola. Meta ġabruh bil-lieva, ftit wara rnexxielu jaħrab. Meta ntemmet ir-Rivoluzzjoni Franċiża sar trattat mal-Knisja u b'hekk is-saċerdoti setgħu jkolmpu jwettqu l-appostolat tagħhom fil-beraħ. Meta kellu 27 sena, Ganmarie Vianney daħal fis-seminarju. Billi l-istudju kien kollu bil-Latin huwa sabha wisq bi tqila biex jitgħallem. Bosta drabi ma kienx jifhem x'kienu jgħidu l-għalliema u għalhekk ma setax iwieġeb għall-mistoqsijiet tagħhom. Għalkemm kellu dawn id-diffikultajiet fl-istudju, ma qatax qalbu. Kellu mħabba kbira lejn il-Madonna u meta kien jistudja kien ipoġġi quddiemu xbieha tal-Madonna u, b'fidi kbira, kien iħobb jgħidilha: "Għad inġibha żewġ." Fl-ewwel term talbuh jitlaq mis-seminarju iżda l'Abbè Balley għenu jkompli jistudja. Qabel ma ġie ordnat saċerdot weħel fl-eżami tal-aħħar, iżda meta għamlulu eżami privat wera li l-kwalitajiet morali tiegħu kienu jpattu ħafna għal kull nuqqas li seta' kellu fil-memorja jew fil-ħila akkademika. Meta ġie eżaminat, wieħed eżaminatur instema' jgħid minn taħt l-ilsien: "X'se nagħmlu b'dan il-ħmar?" Meta l-qaddis Ganmarie semgħu qallu li "Sansun b'xedaq ta' ħmar kien qatel elf Filistew, aħseb u ara x'jista' jagħmel Alla bi ħmar sħiħ". Huwa ġie ordnat saċerdot nhar it-13 ta' Diċembru 1815. Wara li sar saċerdot ġie magħżul bħala kappillan ta' Ars, li kien raħal kemxejn imwarrab bi 370 ruħ b'kollox. Hemmhekk huwa wera l-fama tiegħu bħala konfessur u direttur spiritwali tal-erwieħ, tant li sar magħruf mad-dinja kollha. Tajjeb li ngħidu li Ars, fi Franza, kien qisu s-Siberja u meta l-Vigarju Ġenerali bagħtu hemm kien qallu: "Ma tantx hemm imħabba f'dik il-parroċċa; inti trid titfa' xi ftit fiha." Meta telaq huwa lanqas kien jaf fejn qiegħed il-post, iżda wara li staqsa rnexxielu jasasl. Xħin wasal Ars, l-ewwel ma staqsa kien fejn qiegħda l-knisja. Huwa sab knisja abbandunata li kienet ilha ma tintuża aktar minn sena. Meta ra hekk huwa ddeċieda li jirranġaha kif jista', għalhekk naddaf u ħejja għall-ewwel quddiesa tiegħu f'dan ir-raħal. Billi f'din il-parroċċa kien hemm ħafna injoranza reliġjuża minħabba r-Revulozzjoni Franċiża, Dun Ganmarie għamel minn kollox biex jiġġildilha. Il-prietki kienu ta' prova kbira għalih billi l-memorja tiegħu kienet batuta wisq. Huwa kien iqatta' sigħat sħaħ jipprova jitgħallem l-omelija tal-Ħadd, tant li nafu mill-istorja ta' ħajtu li ġieli dam seba' sigħat biex jitgħallimha. Huwa kien jipprietka b'ħeġġa kbira u b'ton għoli. Infatti kien jispiċċa għajjien mejjet meta jasal fi tmiemha. Il-Kurat t'Ars, Ganmarie, kien fetaħ skola b'xejn għall-bniet li iktar tard saret boarding school. Wara ftit żmien beda jdaħħal biss tfal abbandunati bħala boarders. Huwa kien jemmen ħafna fil-providenza t'Alla. Kulħadd kien jaf kemm kien bniedem ta' penitenza u mhux l-ewwel darba li ġie attakkat mix-xitan, tant li darba jingħad li ħaraqlu s-sodda. Kien magħruf għall-għeġubijiet li kien jagħmel, fosthom li kien joħroġ ix-xjaten min-nies. Kien maħbub minn kulħadd, iżda kellu sempliċità tat-tfal. Meta darba l-isqof mar f'Ars bla ma kien mistenni u libbes il-Kurat t'Ars bil-muzzetta ta' kanonku, huwa ma ħassux komdu biha u pprova jneħħiha. Huwa meqjus illum bħala xbieha ħajja tas-saċerdot umli marbut biss mal-Qalb ta' Ġesù. Kien iqarar għal 16-il siegħa kuljum lil nies mid-dinja kollha. Huwa mar jiltaqa' mal-Mulej nhar l-4 ta' Awwissu 1859 u kien kkanonizzat fl-1925 mill-Papa Piju XI. Erba' snin wara intgħażel mill-Knisja kollha bħala l-qaddis patrun tal-kappillani u tas-saċerdoti. Ejjew ħuti nitolbu lil dan il-qaddis biex is-saċerdoti tagħna jkollhom l-istess spirtu ta' dan il-qaddis ħalli aħna wara l-mewt tagħna naslu magħhom fil-ħajja ta' dejjem.